Billederne på pc?en er det nærmeste Hat Chantharasorn fra Øsløs kommer på at få sin 16-årige søn Thaweechai at se her i landet. Hvis de skal være sammen, må hun rejse til Thailand - han er nemlig ikke velkommen i Danmark. - Det er ikke godt. Jeg savner ham meget. Og jeg er bekymret for ham - hele tiden, siger hun til TV2/Nord. Indtil for et år siden boede Thaweechai i Bangkok hos sin far, der havde forældremyndigheden over ham. I foråret 2006 døde faderen i en ulykke, og siden har Hat, der har boet her i landet de sidste tre år, forsøgt at få sin søn til Danmark. Men uden held. Thaweechai er nemlig for gammel til at få opholdstilladelse, for ifølge dansk lovgivning gives den kun til børn under 15 år. - Han siger, at han savner mig, og han vil gerne komme og besøge mig. "Hvorfor må jeg ikke komme og besøge dig mor? Men jeg siger "det ved jeg ikke, vi må vente lidt endnu", fortæller hans mor. Havde Thaweechai været 14 år da faderen omkom, ville opholdstilladelsen ikke have været et problem. Nu har han både fået afslag på opholdstilladelse og på besøgsvisum. Udlændingestyrelsen frygter, at han ikke vil rejse tilbage til Thailand, hvis han får lov til at besøge sin mor i Danmark. Nu bliver sagen rejst overfor Integrationsministeren. - Jeg vil tage det op med ministeren, for der har været en lang række sager hvor den her lov ikke har fungeret efter hensigten, og det er jo det sidste vi vil, siger medlem af Udvalget for Udlændinge og Integrationspolitik for venstre, Eyvind Vesselbo, til TV2/Nord.

Opsummering:
En dansk/thailandsk familie er kommet i klemme i den danske udlændingelovgivning. På grund af de stramme danske regler, må hendes 16-årige søn ikke få opholdstilladelse, og lever alene i Bangkok.